༈སྔོ་ཞིང་དང་པའི་གནམ་འོག།རྒྱལ་རྩེ་དཔལ་འཁོར་མཆོད་རྟེན།།སྔོན་པོའི་མཚོ་ཡི་གཏིང་གི།དུང་དཀར་གཡས་འཁྱིལ་འདྲ་བ།།དེ་ལ་ཕྱག་བསྐོར་བྱེད་མཁན།།ཉ་མོའི་ཁྱུ་ཚོགས་འདྲ་བྱུང༌།།གློ་བུར་རྟ་ཡི་རྨིག་སྒྲས།།ཉ་མོ་འཁྱུག་མཚམས་བཞག་སོང༌།།ཚང་མས་ཕར་ལ་བལྟ་སྐབས།།ནུབ་ཀྱི་ཕྱོགས་ནས་རྒྱལ་རྩེར།།ལམ་ཆེན་རྐྱང་ཐག་གཏིང་འདྲ།།རྟ་རྨིག་ཐལ་བ་འཚུབ་འཚུབ།།གཡེར་ཁ་སི་སི་ལིང་ལིང༌།།ལང་ཤང་ལིང་ཤང་སྒྲ་ཡིས།།བུ་འཁྲིད་སེམས་པ་དཀྲུག་པས།།སྒེའུ་ཁུང་ཕྱེད་ཙམ་ཕྱེ་ནས།།གང་ཡིན་ཕྱི་ལ་བལྟ་ཐལ།།བརྗིད་རྔམ་རི་ལས་ཆེ་འདྲའི།།རྟ་པ་ཉི་ཤུའི་ཁྲོད་དུ།།པགས་པ་རྒྱན་བཞིའི་ཕྱུ་པ།།ཡལ་ག་གསེར་གྱི་སོག་བྱིལ།།མེ་ཏོག་དཀར་པོའི་གདོང་པ།།ཟེའུ་འབྲུ་སྨེ་བས་བརྒྱན་པའི།།ཕོ་གཞོན་ལྗོན་པ་ཆས་བྱུང༌།།དེ་ཉིད་མཐོང་བའི་མོད་ལ།།རྒྱུ་རྐྱེན་འདི་ཡིན་མེད་པར།།སྙིང་ཁ་ལུ་གུ་ལྡིང་ལྡིང༌།།སེམས་པ་རྦ་རླབས་འཕྱོ་འཕྱོ།།གདོང་པ་ཚ་དྲོད་ལམ་ལམ།།།གྱུར་པས་སྒེའུ་ཁུང་བརྒྱབ་སྟེ།།བསམ་བློ་ཞིབ་ཏུ་བཏང་རུང༌།།དེ་འདྲའི་ཚོར་བ་སྐྱེ་དོན།།བཙལ་ཀྱང་མི་བརྙེད་འདུག་པས།།གཅིག་པུར་ཆིག་དགོད་ཤོར་རོ།